CELEX: 32021D2111
Language: fi
Date: 2021-11-25 00:00:00
Title: Neuvoston päätös (EU) 2021/2111, annettu 25 päivänä marraskuuta 2021, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen mukaisesti Euroopan unionin puolesta otettavasta kannasta kalastustyöryhmän perustamiseen ja sen työjärjestyksen hyväksymiseen

1.12.2021   
               
               
                  FI
               
               
                  Euroopan unionin virallinen lehti
               
               
                  L 429/146
               
            
         NEUVOSTON PÄÄTÖS (EU) 2021/2111,
         annettu 25 päivänä marraskuuta 2021,
         Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen mukaisesti Euroopan unionin puolesta otettavasta kannasta kalastustyöryhmän perustamiseen ja sen työjärjestyksen hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 29 päivänä huhtikuuta 2021 päätöksen (EU) 2021/689 (1) Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen (2), jäljempänä ’kauppa- ja yhteistyösopimus’, tekemisestä. Kauppa- ja yhteistyösopimus tuli voimaan 1 päivänä toukokuuta 2021.
                  
               
                     (2)
                  
                  
                     Kauppa- ja yhteistyösopimuksen 8 artiklan 1 kohdan q alakohdalla perustetaan kalastuksen erityiskomitea. Sen toimivallasta määrätään kauppa- ja yhteistyösopimuksen 8 artiklan 4 kohdassa. Kalastuksen erityiskomitean tehtävät ja toimivalta luetellaan ei-tyhjentävästi kauppa- ja yhteistyösopimuksen 508 artiklassa.
                  
               
                     (3)
                  
                  
                     Kauppa- ja yhteistyösopimuksen 8 artiklan 4 kohdan f alakohdassa annetaan kalastuksen erityiskomitealle toimivalta perustaa, valvoa, koordinoida ja lakkauttaa työryhmiä. Kauppa- ja yhteistyösopimuksen 9 artiklan 2 kohdan nojalla kukin perustettu työryhmä avustaa komitean alaisuudessa kyseistä komiteaa sen tehtävien suorittamisessa ja erityisesti valmistelee kyseisen komitean työtä ja suorittaa kaikki kyseisen komitean työryhmälle osoittamat tehtävät. Kauppa- ja yhteistyösopimuksen 9 artiklan 4 kohdassa määrätään, että kaikki perustetut työryhmät vahvistavat oman työjärjestyksensä, kokousaikataulunsa ja asialistansa yhteisellä suostumuksella.
                  
               
                     (4)
                  
                  
                     Neuvosto hyväksyi 5 päivänä lokakuuta 2021 päätöksen (EU) 2021/1765 (3) kalastuksen erityiskomiteassa vuosiksi 2021–2026 unionin puolesta esitettävästä kannasta. Kyseinen päätös kattaa mainitun komitean työryhmien valvonnan ja koordinoinnin, muttei niiden perustamista eikä lakkauttamista.
                  
               
                     (5)
                  
                  
                     Kalastuksen erityiskomitean on aiheellista perustaa kauppa- ja yhteistyösopimuksen 8 artiklan 4 kohdan f alakohdan nojalla kalastustyöryhmä, joka toimii sen valvonnassa. Kalastustyöryhmän olisi vahvistettava työjärjestyksensä ja raportoitava toimistaan säännöllisesti kalastuksen erityiskomitealle.
                  
               
                     (6)
                  
                  
                     Kalastustyöryhmän olisi toimittava foorumina tiedonvaihtoa, teknisiä keskusteluja ja keskinäistä kuulemista varten. Työjärjestyksensä hyväksymistä lukuun ottamatta kalastustyöryhmän ei ole tarkoitus hyväksyä säädöksiä tai toimenpiteitä, joilla on oikeusvaikutuksia. Koska ei voida sulkea pois sitä mahdollisuutta, että kalastustyöryhmä kalastuksen erityiskomitean sille osoittamia tehtäviä suorittaessaan valmistelee tai poikkeuksellisesti hyväksyy säädöksiä, joilla on oikeusvaikutuksia, on aiheellista määrittää kalastustyöryhmän kokouksissa unionin puolesta otettava kanta tällaisiin tapauksiin.
                  
               
                     (7)
                  
                  
                     Neuvoston olisi määritettävä perussopimusten asiaankuuluvien määräysten, päätöksen (EU) 2021/689 ja tämän päätöksen mukaisesti kalastuksen erityiskomiteassa unionin puolesta otettava kanta kalastustyöryhmän perustamiseen sekä kalastustyöryhmässä unionin puolesta otettavat kannat sen työjärjestyksen hyväksymiseen ja muihin säädöksiin, joilla on oikeusvaikutuksia, ja kyseisten kantojen tarkennus.
                  
               
                     (8)
                  
                  
                     Kalastustyöryhmän kokoukset olisi valmisteltava läheisessä yhteistyössä neuvoston ja sen valmisteluelinten kanssa ja niiden osallistuessa tiiviisti valmisteluun.
                  
               
                     (9)
                  
                  
                     Euroopan parlamentille tiedotetaan välittömästi ja täysimääräisesti Euroopan unionin toiminnasta tehdyn sopimuksen 218 artiklan 10 kohdan nojalla,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Kalastuksen erityiskomiteassa unionin puolesta otettava kanta kalastustyöryhmän perustamiseen on tämän päätöksen liitteessä I.
            
            
               2.   Kalastustyöryhmässä unionin puolesta otettava kanta kalastustyöryhmän työjärjestyksen hyväksymiseen sekä sen tarkennus ovat tämän päätöksen liitteessä II.
            
            
               3.   Unionin kanta kalastustyöryhmässä silloin, kun kyseistä työryhmää pyydetään valmistelemaan tai hyväksymään säädöksiä, joilla on oikeusvaikutuksia, tarkennetaan tämän päätöksen liitteen III mukaisesti.
            
         
         
            2 artikla
            Neuvosto arvioi tätä päätöstä tarvittaessa ja tarkistaa sitä tapauksen mukaan komission ehdotuksesta. Uudelleentarkastelu tapahtuu joka tapauksessa viimeistään 31 päivänä joulukuuta 2022.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 25 päivänä marraskuuta 2021.
            
               
                  Neuvoston puolesta
               
               
                  Puheenjohtaja
               
               Z. POČIVALŠEK
            
         
         
            (1)  Neuvoston päätös (EU) 2021/689, annettu 29 päivänä huhtikuuta 2021, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen sekä turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen sopimuksen tekemisestä unionin puolesta (EUVL L 149, 30.4.2021, s. 2).
         
            (2)  Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välinen kauppa- ja yhteistyösopimus (EUVL L 149, 30.4.2021, s. 10).
         
            (3)  Neuvoston päätös (EU) 2021/1765, annettu 5 päivänä lokakuuta 2021, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisellä kauppa- ja yhteistyösopimuksella perustetussa kalastuksen erityiskomiteassa vuosiksi 2021–2026 Euroopan unionin puolesta esitettävästä kannasta (EUVL L 355, 7.10.2021, s. 135).
      
      
         
            LIITE I
            UNIONIN KANTA KALASTUKSEN ERITYISKOMITEASSA KALASTUSTYÖRYHMÄN PERUSTAMISEEN
            Unioni pyrkii varmistamaan, että perustetaan kalastustyöryhmä, joka toimii kalastuksen erityiskomitean alaisuudessa foorumina tiedonvaihtoa, teknisiä keskusteluja ja keskinäistä kuulemista varten. Kalastuksen erityiskomitean alaisuudessa toimiva kalastustyöryhmä avustaa kyseistä komiteaa sen tehtävien hoitamisessa ja erityisesti valmistelee kalastuksen erityiskomitean työtä ja suorittaa kaikki kyseisen komitean työryhmälle osoittamat tehtävät.
         
      
      
         
            LIITE II
            UNIONIN KANTA KALASTUSTYÖRYHMÄSSÄ KALASTUSTYÖRYHMÄN TYÖJÄRJESTYKSEN HYVÄKSYMISEEN
            Unioni pyrkii varmistamaan, että kalastustyöryhmän työjärjestys perustuu kauppa- ja yhteistyösopimuksen liitteessä 1 vahvistettuun kumppanuusneuvoston ja komiteoiden työjärjestykseen, sekä antamaan neuvostolle mahdollisuuden hyväksyä mukautuksia komission toimittamien kannanottojen pohjalta. Kalastustyöryhmän työjärjestyksessä voidaan myös sallia erilaisia aihekohtaisia kokoonpanoja.
            Ennen kuin kalastustyöryhmä hyväksyy työjärjestyksensä, komissio toimittaa neuvostolle riittävän aikaisin ennen kyseisen työryhmän kokousta tai kyseisen työryhmän kirjallista menettelyä, ja joka tapauksessa viimeistään kahdeksan työpäivää ennen kyseistä kokousta tai kirjallisen menettelyn käyttöä, asiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten.
         
      
      
         
            LIITE III
            KALASTUSTYÖRYHMÄN KOKOUKSISSA OTETTAVAN UNIONIN KANNAN TARKENNUS
            Kun kalastustyöryhmä valmistelee tai hyväksyy säädöksiä, joilla on oikeusvaikutuksia, on toteutettava kaikki tarvittavat toimet, jotta unionin puolesta esitettävässä kannassa otetaan huomioon uusimmat komissiolle toimitetut tieteelliset ja muut olennaiset tiedot ja jotta se on päätöksen (EU) 2021/1765 liitteiden I ja II mukainen.
            Tätä tarkoitusta varten komissio toimittaa neuvostolle riittävän aikaisin ennen kalastustyöryhmän kokousta tai kyseisen työryhmän kirjallista menettelyä, myös kun se valmistelee työjärjestystään ja hyväksyy sen, ja joka tapauksessa viimeistään kahdeksan työpäivää ennen kyseistä kokousta tai kirjallisen menettelyn käyttöä, asiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten.
            Tässä liitteessä esitetyt periaatteet ohjaavat komission työtä kalastustyöryhmän kokousten aikana.
            Jos jossakin kalastustyöryhmän kokouksessa ei päästä yksimielisyyteen uusien seikkojen ottamiseksi huomioon unionin kannassa, asia saatetaan neuvoston käsiteltäväksi tässä liitteessä säädetyn menettelyn mukaisesti.